A BIZOTTSÁG 1750/2004/EK RENDELETE
(2004. október 8.)
az olívaolajra vonatkozó forgalmazási előírásokról szóló 1019/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre (1) és különösen annak 35a. cikkére,
mivel:
(1)
Az 1019/2002/EK rendelet 5. cikkének (2) c) pontjával összhangban az organoleptikus tulajdonságok megjelölése csak akkor tüntethető fel, ha ezek az olívaolaj és az olívamaradék-olaj jellemzőiről és az ezekre vonatkozó elemzési módszerekről szóló 1991. július 11-i, 2568/91/EGK rendeletben (3) előírt analitikai módszer eredményein alapulnak.
(2)
A 2568/91/EGK rendelet 2. cikke (1) bekezdésének tizedik francia bekezdése szerint az organoleptikus tulajdonságok érzékszervekkel történő meghatározását a hivatkozott rendelet XII. mellékletében foglalt módszerrel kell elvégezni. Kizárólag az említett mellékletben meghatározott pozitív megkülönböztető jegyeket lehet használni. Mindazonáltal előfordulhat, hogy a hivatkozott rendelet XII. mellékletében meghatározott organoleptikus megkülönböztető jegyek kis száma esetén a piaci szereplőknek nehézséget okoz az organoleptikus jellemzők megjelölése az előállított olaj címkéjén.
(3)
Mivel jelenleg nem létezik objektív módszer a szűz olívaolaj egyes, rendkívül nagy változatosságot mutató organoleptikus jellemzőinek (illat, aroma, szín) ellenőrzésére, így ezeket a megkülönböztető jegyeket a címkén nem lehet feltüntetni. Ezenfelül a 2568/91/EGK rendelet XII. mellékletében meghatározott pozitív organoleptikus jellemzők jelenleg nem alkalmasak a rendkívül változatos fajtájú és ízű szűz olívaolajok teljeskörű körülírására.
(4)
Mivel a szűz olívaolajok az organoleptikus értékelésében a pozitív megkülönböztető jegyek szélesebb skálájának alkalmazását lehetővé tevő új módszerek iránti kutatások - amelyet egy nemzetközi szervezet kezdett meg -, még mindig folyamatban vannak, és fennáll a veszélye annak, hogy több időt veszítenek ezzel, mint ahogy azt 2003-ban várták, ezért egy új határidőt kell felállítani az ilyen módszerek kidolgozására. Így a megfelelő határidő biztosítása érdekében az 1019/2002/EK rendelet 5. cikke c) pontjának alkalmazhatóságát el kell halasztani egy későbbi időpontra. A fent említett cikk értelmében a 2006. július 1-je, mint alkalmazható dátum megegyezik a 2006/2007-es értékesítési kampány kezdő időpontjával.
(5)
Következésképpen az 1019/2002/EK rendeletet módosítani kell.
(6)
A jelen rendeletben foglalt intézkedések megfelelnek az Olajok és Zsírok Irányítóbizottsága által adott véleménynek,
ELFOGADTA EZT A RENDELETET:
1. cikk
Az 1019/2002/EK rendelet 12. cikke (2) bekezdésének harmadik albekezdése helyébe a következő szöveg lép:
„Az 5. cikk c) pontját 2006. július 1-jétől kell alkalmazni.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 8-án.